ai4bharat/Pralekha huggingface dataset:
புவி அறிவியல் அமைச்சகம்
டவ்-தே புயல் அடுத்த 12 மணி நேரத்தில் குறைந்த காற்றழுத்தமாக மாறும்
ஆழ்ந்த காற்றழுத்தமாக மாறியுள்ள ‘‘டவ்-தே’’ புயல் வடகிழக்கு திசை நோக்கி நகர்ந்து அடுத்த 12 மணி நேரத்தில், குறைந்த காற்றழுத்தமாக மாறும் வாய்ப்புள்ளதாக தேசிய வானிலை முன்னறிவிப்பு மையம் தெரிவித்துள்ளது.
இந்திய வானிலை துறையின் தேசிய வானிலை முன்னறிவிப்பு மையம், இன்று காலை வெளியிட்டுள்ள அறிக்கையில் கூறியிருப்பதாவது:
குஜராத் பகுதியில் ஆழ்ந்த காற்றழுத்தமாக மாறியுள்ள டவ்-தே புயல் கடந்த 6 மணி நேரத்தில் வடகிழக்கு திசை நோக்கி மணிக்கு 7 கி.மீ வேகத்தில் நகர்ந்து இன்று காலை 5.30 மணியளவில் தெற்கு ராஜஸ்தான் மற்றும் அதனையொட்டியுள்ள குஜராத் பகுதியில், உதய்பூருக்கு  தென்மேற்கே 60 கி.மீ தொலைவில் காற்றழுத்த தாழ்வுநிலையாக மையம் கொண்டுள்ளது. இது வடகிழக்கு திசை நோக்கி நகர்ந்து அடுத்த 12 மணி நேரத்தில் படிப்படியாக வலுவிழந்து குறைந்த காற்றழுத்த தாழ்வுநிலையாக மாறும் வாய்ப்புள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?
-------
(Visitor Counter : 104
அறிவியல் மற்றும் தொழில்நுட்பத்துறை
கோவிட்-19க்கு எதிராகப் போராடுவதற்கு இயற்கையான, ஆல்கஹால் கலக்காத கிருமி நாசினியைத் தயாரிக்க ஸ்டார்ட்-அப் நிறுவனத்துக்கு, அறிவியல் தொழில்நுட்பத்துறை  நிதியுதவி
மஹாராஷ்டிரா மாநிலத்தில் உள்ள பூனாவில் உணவு, வேளாண்மை மற்றும் உயிர்-தொழில்நுட்பவியல் தொடர்பான செயல்களில் ஈடுபட்டு வரும் கிரீன் பிரமிட் பயோடெக்  நிறுவனத்துக்கு இயற்கையான, ஆல்கஹால் கலக்காத கிருமி நாசினியைத் தயாரிக்க மத்திய அரசின் அறிவியல், தொழில்நுட்பத்துறை  நிதியுதவி வழங்குகிறது. இந்தக் கிருமி நாசினியைக் கொண்டு கைகள் மற்றும் பொருள்களின் மேற்பரப்புகளைச் சுத்தம் செய்தால் பாக்டீரியா மற்றும் வைரசுக்கு எதிரான பாதுகாப்பு நீண்ட நேரம் நீடித்து இருக்கும்.
இந்தக் கிருமி நாசினியானது இந்தியாவின் கோவிட்-19க்கு எதிரான போராட்டத்துக்கு மிகவும் பயன் உள்ளதாக இருக்கும். இந்த நோய் தொற்றுநோயாக இருப்பதால் கைகளைக் கழுவுதல். மேசை, கம்ப்யூட்டர், நாற்காலி, மொபைல் ஃபோன் மற்றும் பூட்டுக்கள் போன்ற அடிக்கடி பயன்படுத்தும் பொருள்களின் மேற்பரப்புகளை சுத்தம் செய்தல் ஆகியவை மிக முக்கியமானவை ஆகும். இவ்வாறு செய்தால் தான் நம்மால் தொற்றின் வேகத்தைக் குறைக்க முடியும்.
இந்தக் கிருமி நாசினிக்கான உருவாக்கக் கலவை திட்டத்தை  கிரீன் பிரமிட் பயோடெக் நிறுவனம் உருவாக்கியுள்ளது. இதில் உள்ள செயலூக்கமான மருந்து மூலப்பொருள்  என்பது உயிர்-புறப்பரப்பு செயலியாகும். இது பாக்டீரியா மற்றும் வைரசுகளிடம் இருந்து நீண்ட நேரம் பாதுகாப்பு அளிப்பதோடு தொற்று ஏற்படக்கூடிய ஆபத்துக் காரணியை குறிப்பிடத்தக்க வகையில் குறைக்கக் கூடியதாகவும் இருக்கிறது. நோயுண்டாக்கும் பல்வேறு வகையான பாக்டீரியா, பூஞ்சை மற்றும் ஈஸ்ட் போன்றவற்றிற்கு எதிராக இந்த கிருமி நாசினி பரிசோதித்துப் பார்க்கப்பட்டுள்ளது.
(கூடுதல் விவரங்களுக்கு தொடர்பு கொள்ள வேண்டிய முகவரி:
Dr. AsmitaPrabhune  Green Pyramid Biotech Pvt Ltd, NCL
இ-மெயில்:asmita.prabhune[at]gmail[dot]com
மொபைல்: 9822244149.)
(Visitor Counter : 215
சாலைப் போக்குவரத்து மற்றும் நெடுஞ்சாலைத்துறை அமைச்சகம்
நாட்டில் உள்ள அனைத்து வாகனங்களும் 100% எத்தனாலில் ஓட வேண்டும்: திரு நிதின் கட்கரி
ரூ 4,075 கோடி மதிப்பிலான 527 கிலோமீட்டர் நீள தேசிய நெடுஞ்சாலை திட்டங்களை மகாராஷ்டிராவின் அகமதுநகர் மாவட்டத்தில் இருந்து மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி இன்று தொடங்கி வைத்தார்.
அகமதுநகரிலுள்ள கேட்கானில் தேசிய நெடுஞ்சாலைகள் ஆணையம் ஏற்பாடு செய்த நிகழ்ச்சியில் திட்டங்களுக்கான பூமிபூஜை மற்றும் நாட்டுக்கு அர்ப்பணித்தல் நடைபெற்றது.
நிகழ்ச்சியில் பேசிய திரு கட்கரி, தண்ணீர், மின்சாரம், போக்குவரத்து மற்றும் தகவல் தொடர்பு ஆகியவை நாட்டின் வளர்ச்சிக்கு மிகவும் முக்கிய தேவைகள் என்று கூறினார். ஏழ்மை, பசி மற்றும் வேலை வாய்ப்பின்மையை நாட்டிலிருந்து ஒழிக்கவும், கிராம மக்கள், ஏழைகள், தொழிலாளர்கள் மற்றும் விவசாயிகளின் நலனுக்காகவும் மேற்கண்ட துறைகளில் அதிக அளவில் வேலை வாய்ப்புகள் உருவாக்கப்பட வேண்டும் என்று அவர் கூறினார்.
மேலும் பேசிய அமைச்சர், சர்க்கரையை எத்தனாலாக மாற்றுவதன் முக்கியத்துவம் குறித்து பேசினார். எத்தனால் உற்பத்தி நாட்டின் எரிபொருள் செலவுகளை குறைக்கும் என்று அவர் கூறினார். பிரேசிலை போன்று வாகனங்களை மின்சாரம் மற்றும் எத்தனாலில் இயக்குவதற்கான தேவை ஏற்பட்டுள்ளதாக அவர் தெரிவித்தார்.
"நம் நாடு 4.65 பில்லியன் லிட்டர் எத்தனாலை கடந்த ஆண்டு உற்பத்தி செய்தது நமக்கு 16.5 பில்லியன் லிட்டர் எத்தனால் தேவை. எனவே எவ்வளவு எத்தனால் உற்பத்தி செய்யப்பட்டாலும் அதை மத்திய அரசு பயன்படுத்திக் கொள்ளும்," என்று அவர் கூறினார்.
பெட்ரோலை விட எத்தனால் சிறப்பானது மற்றும் விலை குறைவானது என்று கூறிய அவர், நாட்டில் உள்ள அனைத்து வாகனங்களும் 100% எத்தனாலில் ஓட வேண்டும் என்று தெரிவித்தார்.
மாநில அரசு எங்கெல்லாம் நிலத்தை வழங்குகிறதோ அங்கெல்லாம் சரக்கு போக்குவரத்து பூங்காக்கள், தொழிற்பேட்டைகள் மற்றும் போக்குவரத்து நகரங்களை உருவாக்க மத்திய அரசு தயாராக உள்ளதாக அமைச்சர் கூறினார். சர்க்கரை தொழில் மற்றும் பால் உற்பத்தியின் காரணமாக மேற்கு மகாராஷ்டிராவில் வளர்ச்சி ஏற்பட்டுள்ளதாக அவர் தெரிவித்தார்.
https://youtu.be/vshjHr6wl0U
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1760339
புள்ளியியல் மற்றும் திட்ட அமலாக்கம் அமைச்சகம்
2021 மார்ச் மாதத்திற்கான நுகர்வோர் விலைக் குறியீட்டு எண்கள் வெளியீடு
புள்ளியியல் மற்றும் திட்ட அமலாக்க அமைச்சகத்தின், தேசிய புள்ளியியல் அலுவலகம் , 2012=100 என்ற அடிப்படையில் கிராமப்புறம், நகர்ப்புறம், மற்றும் இரண்டும் இணைந்தவற்றுக்கான 2021-ஆம் ஆண்டின் மார்ச் மாதத்திற்கான நுகர்வோர் விலை குறியீட்டு எண்களை வெளியிட்டுள்ளது.
நாடு முழுவதும் அனைத்து மாநிலங்கள் மற்றும் யூனியன் பிரதேசங்களில் உள்ள 1114 நகர்ப்புற சந்தைகளில் இருந்தும், 1181 கிராமப்புற சந்தைகளில் இருந்தும் தேசிய புள்ளியியல் அலுவலகத்தின், களப்பணி பிரிவினரால், விலை குறித்த புள்ளி விவரங்கள் வாராந்திர பதிவேட்டில் சேகரிக்கப்படுகின்றன.
அகில இந்திய பணவீக்க விகிதமானது, பொது குறியீடுகள் மற்றும் புள்ளி விவரங்கள் அடிப்படையில் வெளியிடப்பட்டுள்ளது.
பணவீக்க விகிதங்களை நுகர்வோர் விலைக் குறியீட்டின்  அடிப்படையில் சதவீதத்தில் கணக்கிட்டபோது, மார்ச் மாதத்தில்  கிராமப்புறங்களில் 4.61 ஆகவும், நகரங்களில் 6.52 ஆகவும், இரண்டும் இணைந்து 5.52 ஆகவும் இருந்தன.
பணவீக்க விகிதங்களை நுகர்வோர் உணவு விலைக் குறியீட்டின் அடிப்படையில் சதவீதத்தில் கணக்கிட்டபோது, மார்ச் மாதத்தில்  கிராமப்புறங்களில் 3.94 ஆகவும், நகரங்களில் 6.64 ஆகவும், இரண்டும் இணைந்து 4.94 ஆகவும் இருந்தன.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1711173
சிறுபான்மையினர் நலன் அமைச்சகம்
கல்வி உதவித் தொகை திட்டங்களின் கீழ் இலக்குகள் மற்றும் சாதனைகள்
சிறுபான்மையினர், பொருளாதார ரீதியில் பின்தங்கியோர், சமூகத்தில் முன்னுரிமை அளிக்கப்பட வேண்டிய பிரிவினர் உள்ளிட்டோரின் மேம்பாட்டுக்காக திறன் மேம்பாட்டு அமைச்சகம், சமூக நீதி மற்றும் அதிகாரமளித்தல் அமைச்சகம், ஜவுளி அமைச்சகம், கலாச்சார அமைச்சகம், மகளிர் மற்றும் குழந்தைகள் மேம்பாட்டு அமைச்சகம், ஊரக வளர்ச்சி அமைச்சகம் உள்ளிட்ட அமைச்சகங்கள் பல்வேறு திட்டங்களை செயல்படுத்துகின்றன.
சிறுபான்மையினர் விவகாரங்கள் அமைச்சகம், அறிவிக்கப்பட்ட சிறுபான்மையின சமூகத்தினரின் கல்வி மேம்பாட்டுக்காக பல்வேறு உதவித் தொகை மற்றும் ஃபெலோஷிப் திட்டங்களை செயல்படுத்துகிறது.
10-ம் வகுப்புக்கு முந்தைய, 10-ம் வகுப்புக்கு பிந்தைய, தகுதி மற்றும் வழிமுறைகள் அடிப்படையிலான உதவித் தொகை திட்டங்களும் சிறுபான்மையினர் பயனடையும் வகையில் செயல்படுத்தப்படுகின்றன. 2019-20-ம் நிதியாண்டில் 10-ம் வகுப்புக்கு முந்தைய உதவித் தொகை திட்டத்தின் கீழ் புதிய மாணவர்கள் மற்றும் ஏற்கனவே பலன் பெற்று புதுப்பித்த மாணவர்கள் என மொத்தம் 55 லட்சத்து 68 ஆயிரம் பேர் பலனடைந்துள்ளனர். 2020-21-ம் நூற்றாண்டில் 52 லட்சத்து 40 பேரும், 2021-22-ம் ஆண்டில் 57 லட்சத்து 43 ஆயிரம் பேரும் பயனடைந்துள்ளனர்.
10-ம் வகுப்பு பிந்தைய உதவித் தொகை திட்டத்தின் கீழ் 2019-20-ம் நிதியாண்டில் 7 லட்சத்து 43 ஆயிரம் பேரும், 2020-21-ம் நிதியாண்டில் 6 லட்சத்து 63 ஆயிரம் பேரும், 2021-22-ம் நிதியாண்டில் 7 லட்சத்து 21 ஆயிரம் பேரும் பயனடைந்துள்ளனர்.
தகுதி மற்றும் வழிமுறைகள் அடிப்படையிலான உதவித் தொகை திட்டங்களின் கீழ் 2019-20-ம் நிதியாண்டில் 1 லட்சத்து 18 ஆயிரம் பேரும், 2020-21-ம் நிதியாண்டில் 1 லட்சத்து 20 ஆயிரம் பேரும், 2021-22-ம் நிதியாண்டில் 1 லட்சத்து 32 ஆயிரம் பேரும் பலனடைந்துள்ளனர்.
இந்த தகவலை மாநிலங்களவையில் எழுத்து மூலம் அளித்த பதிலில் சிறுபான்மையினர் விவகாரங்கள் துறை அமைச்சர் திருமதி ஸ்மிருதி ஜூபின் இரானி தெரிவித்துள்ளார்.
இளைஞர் நலன் மற்றும் விளையாட்டு அமைச்சகம்
“புரட்சியாளர்களுக்கு அஞ்சலி” என்ற தலைப்பில் 623 மாவட்டங்களில் தியாகிகள் தினம் கடைப்பிடிக்க நேரு யுவகேந்திரா சங்கதன் ஏற்பாடு செய்துள்ளது
விடுதலைப் பெருவிழாவின் ஒரு பகுதியாக நாடு முழுவதும் 623 மாவட்டங்களில் மார்ச் 23-ம் தேதி அன்று தியாகிகள் தினம் கடைப்பிடிக்க நேரு யுவகேந்திர சங்கதன் ஏற்பாடு செய்துள்ளது. இதில் நேரு யுவகேந்திராவைச் சேர்ந்த பெருமளவிலான இளைஞர் தன்னார்வலர்கள் மற்றும் உறுப்பினர்கள் பங்கேற்க உள்ளனர்.
கடந்த 1931ம் ஆண்டு மார்ச் 23ம் தேதி பகத்சிங், ராஜ்குரு, சுக்தேவ் ஆகியோர் தூக்கிலிடப்பட்ட தினம் இந்நாளில் நினைவு கூரப்படுகிறது. நாட்டிற்காக துணிச்சலுடன் போராடி தியாகம் செய்த புரட்சியாளர்களை நினைவு கூரும் வகையில், ஆண்டுதோறும் மார்ச் 23ம் தேதி தியாகிகள் தினமாக கடைப்பிடிக்கப்படுகிறது.
சுதந்திரப் போராட்ட வீரர்களின் வாழக்கை வரலாற்றையும் அவர்களது பணிகளையும் கொண்டாடுவதன் மூலம், இளைய தலைமுறையினருக்கு தங்களது கடமையை அறியச் செய்வதே இந்த நிகழ்ச்சியின் நோக்கமாகும். இளைஞர்களிடையே தேசப்பக்தியும், தேசியவாதமும் உருவாகி, ஊக்கப்படுத்துவதன் மூலம் நாட்டைக் கட்டமைப்பதில் அவர்களை மேலும் பங்கேற்கச் செய்ய முடியும்.
பகத்சிங், ராஜ்குரு, சுக்தேவ் ஆகியோரின் படங்களுக்கு மாலை அணிவித்தல், விளக்கேற்றுதல், கருத்தரங்குகள் உள்ளிட்ட நிகழ்ச்சியில் நடைபெற உள்ளன. அவர்களுடைய வாழ்க்கை வரலாறு குறித்த விளக்கவுரைகளும் நடைபெற உள்ளன. மேலும், உறுதிமொழி எடுத்தல், விளையாட்டு, வினாடி வினா, பொது அறிவு போட்டிகள் உள்ளிட்டவற்றுக்கும் நேரு யுவகேந்திரா ஏற்பாடு செய்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1808056
பிரதமர் அலுவலகம்
கோவாவைச் சேர்ந்த சுகாதாரப் பணியாளர்கள் மற்றும் கொவிட் தடுப்பூசி திட்ட பயனாளிகளிடம், பிரதமர் செப்டம்பர் 18ம் தேதி கலந்துரையாடுகிறார்
கோவாவில் நடுத்தர வயது மக்கள் 100 சதவீதம் பேருக்கு கொவிட் முதல் டோஸ் தடுப்பூசி போடும் பணி நிறைவடைந்தது பற்றி சுகாதாரப் பணியாளர்கள் மற்றும் கொவிட் தடுப்பூசி திட்ட பயனாளிகளிடம் பிரதமர் திரு நரேந்திர மோடி செப்டம்பர் 18ம் தேதி காலை 10.30 மணிக்கு காணொலி காட்சி மூலம் கலந்துரையாடுகிறார்.
தொடர்ச்சியான திகா உத்சவ்கள் மூலம் மக்களை திரட்டியது, அடிதட்டு மக்களை சென்றடைந்தது, பணிசெய்யும் இடங்களில், முதியோர் இல்லங்களில், மாற்றுத்திறனாளிகள் போன்ற முன்னுரிமை பிரிவினருக்கு தடுப்பூசி செலுத்தியது, மற்றவர்களிடம் சந்தேகங்கள் மற்றும் தவறான எண்ணங்களை போக்கியது உட்பட மாநில அரசு மேற்கொண்ட முயற்சிகளால் அனைவருக்கும் வெற்றிகரமாக தடுப்பூசி செலுத்த முடிந்தது.
தடுப்பூசி போடும் பணி விரைவாக நடப்பதை உறுதி செய்ய, டவ்தே புயல் போன்ற சவால்களையும் மாநில அரசு சமாளித்தது .
இந்நிகழ்ச்சியில் கோவா முதல்வர் கலந்து கொள்கிறார்.
சுகாதாரம் மற்றும் குடும்ப நலத்துறை அமைச்சகம்
“உலகளாவிய மூன்றாம் உலக நாடுகளின் குரல் உச்சிமாநாடு- 2023”-ல் வலுவான சுகாதார கவனிப்பு முறைகளை கட்டமைப்பதற்கான ஒத்துழைப்பு என்ற தலைப்பில் நடைபெற்ற மெய்நிகர் அமர்வுக்கு மத்திய சுகாதாரத் துறை அமைச்சர் டாக்டர் மன்சுக் மாண்டவியா தலைமை தாங்கினார்
அனைவருக்கும் உயர்தரமான குறைந்த செலவில் சுகாதார வசதிகளை வழங்குவதற்கு இந்தியா தொடர்ந்து பாடுபடுகிறது என்று மத்திய சுகாதார மற்றும் குடும்பநலத்துறை அமைச்சர் டாக்டர் மன்சுக் மாண்டவியா தெரிவித்துள்ளார். “உலகளாவிய மூன்றாம் உலக நாடுகளின் குரல் உச்சிமாநாடு- 2023”-ல் வலுவான சுகாதார கவனிப்பு முறைகளை கட்டமைப்பதற்கான ஒத்துழைப்பு என்ற தலைப்பில் நடைபெற்ற மெய்நிகர் அமர்வுக்கு தலைமை தாங்கிய அமைச்சர், வலுவான சுகாதார நடைமுறைகளை கட்டமைப்பதற்கு நீண்ட கால நடவடிக்கைகளில் கவனம் செலுத்துவது காலத்தின் தேவை என்றார். இது சுகாதாரம் தொடர்பான எதிர்கால சவால்களுக்கு தேவையானவற்றை உருவாக்க உதவும் என்று அவர் கூறினார்.
உலகளாவிய மூன்றாம் உலக நாடுகளின் குரல் முதல் ஜி20 வரையிலான மற்றும் இதர சர்வதேச அமைப்புகளில் அங்கம் வகித்து நமது வளர்ச்சிப் பயணத்தை மேற்கொள்கிறோம் என்று அவர் குறிப்பிட்டார். ஒருங்கிணைந்த இத்தகைய முயற்சிகள், உலக அளவில் குறிப்பாக, மூன்றாம் உலக நாடுகளில் சுகாதார சமத்துவத்தை உறுதி செய்யும் என்று மத்திய அமைச்சர் டாக்டர் மன்சுக் மாண்டவியா தெரிவித்தார்.
1.3 மில்லியன் அலோபதி மருத்துவர்கள், 3.4 மில்லியன் செவிலியர்கள், 8 லட்சம் ஆயுஷ்  மருத்துவர்கள் ஆகியோருடன் மூன்றாம் உலக நாடுகள் உட்பட அனைத்து நாடுகளையும் சேர்ந்த நோயாளிகளுக்கு தேவையான தரமான மற்றும் குறைந்த செலவிலான மருத்துவ வசதியை இந்தியா வழங்குவதாக அவர் தெரிவித்தார்.
இந்த அமர்வில் பங்கேற்ற பிரமுகர்கள், அனைவரையும் உள்ளடக்கிய அணுகுமுறையின் தேவையை வலியுறுத்தினர். சுகாதார கவனிப்பில் டிஜிட்டல் முறையிலான பொதுநன்மையை மேம்படுத்துதல், பாரம்பரிய மருந்துகளை ஊக்கப்படுத்துதல், மண்டல வாரியான குவிமையங்களை உருவாக்குதல், மருத்துவ அறிவை பகிர்ந்துகொள்ளுதல் ஆகியவற்றுக்கான வழிமுறைகள் பற்றியும் விவாதிக்கப்பட்டது.
இந்த அமர்வில், செயின்ட் கிட்ஸ் மற்றும் நேவிஸ் கூட்டமைப்பு, பூட்டான், கேமரூன், கிரனெடா, கௌதமாலா, லைபிரியா, மலாவி, நைஜர், பிராக்வே, டொமினிக்கா ஆகிய நாடுகளைச் சேர்ந்த பிரமுகர்கள் கலந்துகொண்டனர்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 153.80 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 9,55,319
கொவிட் சிகிச்சை பெறுபவர்களின் சதவீதம் 2.65 சதவீதமாக உள்ளது.
குணமடைந்தோர் விகிதம் தற்போது 96.01 சதவீதம்
கடந்த 24 மணி நேரத்தில் 60,405 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,46,30,536 என அதிகரித்துள்ளது.
கடந்த 24 மணி நேரத்தில் 1,94,720 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 11.05 சதவீதம் ஆகும்
வாராந்திர பாதிப்பு விகிதம் 9.82 சதவீதம் ஆகும்
இதுவரை மொத்தம் 69.52 கோடி கொவிட் பரிசோதனைகள் செய்யப்பட்டுள்ளன.
தமிழ்நாடு, மஹாராஷ்ட்ரா, தில்லி, கேரளா, ராஜஸ்தான், குஜராத், ஆந்திரப் பிரதேசம் உள்ளிட்ட 28 மாநிலங்களில் கொவிட்-19- ன் உருமாறிய ஒமிக்ரான் தொற்று 4,868 பேரிடம் கண்டறியப்பட்டுள்ளது. இவர்களில் 1,805 பேர் குணமடைந்து வீடு திரும்பியுள்ளனர்/ அதிகபட்சமாக மஹாராஷ்ட்ராவில் 1,281 பேருக்கும், ராஜஸ்தானில் 645, பேருக்கும், தொற்று ஏற்பட்டு மகாராஷ்டிராவில் 499 பேரும், ராஜஸ்தானில் 402 பேரும், குணமடைந்துள்ளனர். தமிழ்நாட்டில் 185 பேருக்கு ஒமிக்ரான் தொற்று கண்டறியப்பட்டுள்ளது. குணமடைந்தோர் எண்ணிக்கை 185.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1789278
(Visitor Counter : 122
பிரதமர் அலுவலகம்
அஸ்ஸாமின் முதல் வந்தே பாரத் விரைவு ரயிலை அஸ்ஸாமில் மே 29-ம் தேதி பிரதமர் கொடியசைத்து தொடங்கி வைக்கிறார்
பிரதமர் திரு. நரேந்திர மோடி, அஸ்ஸாமின் முதல் வந்தே பாரத் விரைவு ரயிலை மே 29-ம் தேதியன்று மதியம் 12 மணிக்கு காணொலிக் காட்சி மூலம் கொடியசைத்து தொடங்கி வைக்கிறார்.
அதிநவீன வந்தே பாரத் விரைவு ரயில் இப்பகுதியில் சுற்றுலாவை மேம்படுத்தும். கவுகாத்தியை நியூ ஜல்பைகுரியுடன் இணைப்பதில், தற்போதைய அதிவேக ரயிலுடன் ஒப்பிடும் போது, இந்த ரயில் சுமார் ஒரு மணிநேர பயண நேரத்தை மிச்சப்படுத்தும். வந்தே பாரத் ரயில் இந்தப் பயணத்தை 5 மணி 30 நிமிடங்களில் கடந்து செல்லும், அதே நேரத்தில் தற்போதைய அதிவேக ரயில் 6 மணிநேரம் 30 நிமிடங்களில் அதே பயணத்தை மேற்கொள்ளும்.
இதேபோல் புதிதாக மின்மயமாக்கப்பட்ட 182 கிமீ ரயில் பாதையைப் பிரதமர் நாட்டுக்கு அர்ப்பணிக்கிறார். அதிக வேகத்தில் ஓடும் ரயில்களுடன் மாசு இல்லாத போக்குவரத்தை வழங்கவும், ரயில்களின் இயக்க நேரத்தை குறைக்கவும் இது உதவும். மின்சார இழுவையில் இயங்கும் ரயில்கள் மேகாலயாவிற்குள் நுழைவதற்கு இது கதவுகளைத் திறக்கும்.
அஸ்ஸாமில் உள்ள லும்டிங்கில் புதிதாக கட்டப்பட்டுள்ள டிஇஎம்யு/எம்இஎம்யு பணிமனைகளை பிரதமர் திறந்து வைக்கிறார். இந்தப் புதிய வசதி, இந்தப் பகுதியில் இயங்கும் டிஇஎம்யு பெட்டிகளைப் பராமரிப்பதற்கு உதவிகரமாக இருக்கும்
அறிவியல் மற்றும் தொழில்நுட்பத்துறை
சாந்தி ஸ்வரூப் பட்நாகர் விருது பெற்றவரின் கண்டுபிடிப்பு திரவ அணுக் கழிவை பாதுகாப்பாக வெளியேற்ற உதவும்
இந்திய அரசின் அறிவியல் மற்றும் தொழில்நுட்பத் துறையின் கீழ் இயங்கும் தன்னாட்சி பெற்ற நிறுவனமான ஜவகர்லால் நேரு மேம்படுத்தப்பட்ட அறிவியல் மற்றும் ஆய்வு மையத்தின் பேராசிரியர் ராஜேஷ் கணபதியின் தலைமையிலான ஆராய்ச்சியாளர்கள்
திரவ அணுக் கழிவை பாதுகாப்பாக வெளியேற்றும் முறையை கண்டுபிடித்துள்ளனர்.
அதிக குளிரூட்டல் மூலம் உருக்கப்பட்ட கண்ணாடியை பளிங்காக மாற்றுவதன் மூலம் திரவ அணுக்கழிவை பாதுகாப்பாக வெளியேற்றலாம் என்று பேராசிரியர் ராஜேஷ் கணபதி தலைமையிலான குழு கண்டுபிடித்துள்ளது.
ஐ ஐ எஸ் சி பேராசிரியர் அஜய் சூத் மற்றும் அவரது மாணவர் திருமிகு திவ்யா கணபதி ஆகியோருடன் இணைந்து இந்த ஆராய்ச்சி மேற்கொள்ளப்பட்டது.
இந்த ஆராய்ச்சி நேச்சர் பிசிக்ஸ் எனும் சஞ்சிகையில் வெளியிடப்பட்டுள்ளது.
மேலும் விவரங்களுக்கு பேராசிரியர் ராஜேஷ் கணபதியை
rajeshg@jncasr.ac.in என்னும் மின்னஞ்சல் முகவரியிலோ அல்லது 98806 71639 என்ற கைபேசி எண்ணிலோ தொடர்பு கொள்ளலாம்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1665417
சிறப்பு சேவைகள் மற்றும் கட்டுரைகள்
அடுத்த 25 ஆண்டுகளில் இந்தியாவை வல்லரசாக உயர்த்த அனைவரும் ஒன்றிணைந்து உழைக்க வேண்டும்: நாமக்கல்லில் மத்திய இணையமைச்சர் டாக்டர் எல். முருகன் பேச்சு
‘அனைவரும் இணைவோம், அனைவரும் உயர்வோம், அனைவரின் நம்பிக்கை, அனைவரின் முயற்சி’ என்ற தாரக மந்திரத்தோடு அடுத்த 25 ஆண்டுகளில் இந்தியாவை வல்லரசு நாடாக உயர்த்த அனைவரும் ஒன்றிணைந்து கடுமையாக உழைக்க வேண்டும் என்று மத்திய தகவல் மற்றும் ஒலிபரப்பு, கால்நடை பராமரிப்பு, மீன்வளம் மற்றும் பால்வளத்துறை இணையமைச்சர் டாக்டர் எல். முருகன் வலியுறுத்தியுள்ளார்.
விடுதலையின் அமிர்த பெருவிழாவின் ஒரு பகுதியாக மத்திய தகவல் மற்றும் ஒலிபரப்பு அமைச்சகத்தின் சென்னை மத்திய மக்கள் தொடர்பகம் நாமக்கல்லில் ஏற்பாடு செய்திருந்த தமிழகத்தின் அறியப்படாத இந்திய சுதந்திரப் போராட்ட வீரர்கள் குறித்த புகைப்படக் கண்காட்சியை இன்று அவர் திறந்து வைத்தார். அப்போது பேசிய அமைச்சர், 2047-இல் நூற்றாண்டு சுதந்திர ஆண்டைக் கொண்டாடும்போது, இந்தியா உலக நாடுகளுக்கு முன்னோடியாகத் திகழ வேண்டும் என்று குறிப்பிட்டார். வரவிருக்கும் 25 ஆண்டுகள் நாட்டின் வளர்ச்சிக்கான முக்கிய ஆண்டுகளாகக் கருதப்படுவதால், தேசத்தின் முன்னேற்றத்திற்காக ஒவ்வொரு இந்தியரும் பாடுபட வேண்டும் என்ற பிரதமர் திரு நரேந்திர மோடியின் கோரிக்கையை டாக்டர் எல். முருகன் நினைவுகூர்ந்தார்.
காஷ்மீர் முதல் கன்னியாகுமரி வரை விமானம், ரயில் என உள்கட்டமைப்புத் துறையில் இந்தியா மேற்கொண்டுள்ள முக்கிய நடவடிக்கைகளைக் குறிப்பிட்டுப் பேசிய அமைச்சர், தமிழகத்தின் திருச்சி, மதுரை போன்ற நகரங்கள், விமான சேவைகளின் வாயிலாக நாட்டின் இதர பகுதிகளுடன் ஒருங்கிணைக்கப்பட்டிருப்பதாகத் தெரிவித்தார். தற்சார்பு இந்தியாவிற்காகக் குரல் கொடுத்து ஆங்கிலேயர்களை எதிர்த்து சொந்தக் கப்பலை நிறுவிய சுதந்திரப் போராட்ட வீரர் வ. உ. சிதம்பரனார் அதற்காக ஆங்கிலேயரால் தண்டிக்கப்பட்டு செக்கிழுத்ததை சுட்டிக் காட்டி, அவரது பாதையைப் பின்பற்றி பிரதமர் திரு நரேந்திர மோடி தற்சார்பு இந்தியாவிற்காக தொடர்ந்து குரல் கொடுத்து வருவதாக டாக்டர் முருகன் தெரிவித்தார். முற்றிலும் இந்தியாவிலேயே தயாரிக்கப்பட்ட முதல் விமானம் தாங்கி போர்க்கப்பலான ஐஎன்எஸ் விக்ராந்த் அண்மையில் பணியில் சேர்க்கப்பட்டதும், இந்தியாவில் தயாரிக்கப்பட்ட கொவிட் தடுப்பூசிகளும் தற்சார்பு இந்தியா முன்முயற்சிக்கு மேலும் வலு சேர்ப்பதாக அவர் குறிப்பிட்டார்.
நாமக்கல் கவிஞர் வெ. ராமலிங்கம் பிள்ளையின் தேர்ந்தெடுக்கப்பட்ட கவிதை தொகுப்பு நூலை டாக்டர் எல். முருகன் வெளியிட்டார். மேலும், மாணவ, மாணவிகளிடையே நடைபெற்ற கபடி போட்டியில் கலந்து கொண்டவர்களுடன் உரையாடிய அவர், பள்ளி, கல்லூரி அளவில் நடத்தப்பட்ட பல்வேறு போட்டிகளில் வெற்றி பெற்றவர்களுக்கு பரிசுகளையும் வழங்கினார்.
முன்னதாக நிகழ்ச்சியில் அமைக்கப்பட்டிருந்த மூலிகைக் கண்காட்சி, சிறப்பு தடுப்பூசி முகாமைப் பார்வையிட்ட அமைச்சர், அங்கு இருந்த மகாத்மா காந்தியின் திருவுருவச் சிலைக்கு மலர் மரியாதை செலுத்தினார்.
நாமக்கல் மாவட்ட வருவாய் அலுவலர் திருமதி க.ரா. மல்லிகா, நாமக்கல் மக்களவை உறுப்பினர் திரு ஏ.கே.பி. சின்ராஜ், முன்னாள் நாடாளுமன்ற உறுப்பினர் திரு கே.பி. ராமலிங்கம், சென்னை பத்திரிக்கைத் தகவல் அலுவலகத்தின் கூடுதல் தலைமை இயக்குநர் திரு மா. அண்ணாதுரை, சென்னை மத்திய மக்கள் தொடர்பக இயக்குநர் திரு ஜே. காமராஜ், சிவக்குமார் துணை இயக்குனர், மத்திய மக்கள் தொடர்பகம், புதுச்சேரி உள்ளிட்டோர் விழாவில் கலந்து கொண்டனர்.
அறிவியல் மற்றும் தொழில்நுட்பத்துறை
நுரையீரல் புற்றுநோயைக் கண்டறிவதற்கான முறையை JNCASR ஆராய்ச்சியாளர்கள் உருவாக்கியுள்ளனர்
உலகின் அதிகப் புற்றுநோய் மரணங்களுக்குக் காரணமான நுரையீரல் புற்றுநோயை ஆரம்பக் கட்டத்தில் கண்டறிவது கடினம் என்பதால், சிகிச்சை அளிப்பதும் கடினமாகி விடுகிறது.
இந்திய அரசின் அறிவியல் மற்றும் தொழில்நுட்பத் துறையின் கீழ் இயங்கும் தன்னாட்சி பெற்ற நிறுவனமான ஜவகர்லால் நேரு மேம்படுத்தப்பட்ட அறிவியல் ஆராய்ச்சி மையத்தின்  ஆராய்ச்சியாளர்கள் நுரையீரல் புற்றுநோயை கண்டறிவதற்கான முறையை உருவாக்கியுள்ளனர்.
பேராசிரியர் டி கோவிந்தராஜூ தலைமையிலான குழு கண்டறிந்துள்ள இந்த முறையின் மூலம், நுரையீரல் புற்றுநோய்க்கான சிகிச்சை முறை மேம்படும் என்று எதிர்பார்க்கப்படுகிறது.
இதன் மூலம் மிகச்சிறந்த விளைவுகளை உருவாக்கக்கூடிய மருந்துகளை உருவாக்கலாம் என்று தெரிய வருகிறது. இதற்கான காப்புரிமை விண்ணப்பம் ஏற்கனவே சமர்ப்பிக்கப்பட்டுள்ளது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
(https://pib.gov.in/PressReleasePage.aspx?PRID=1651811
அறிவியல் மற்றும் தொழில்நுட்பத்துறை
அறிஞர்களின் வெளியீடுகள் குறித்த பயிற்சி என்னும் தேசியப் பயிலரங்கின் மூன்றாம் நாள் நிகழ்வு
புதுதில்லியில் உள்ள அறிவியல் மற்றும் தொழிலக ஆராய்ச்சிக் குழுமத்தின் அறிவியல் தகவல்தொடர்பு மற்றும் கொள்கை ஆய்வு மையத்தின் ஆராய்ச்சி சஞ்சிகைகள் பிரிவு, மே 12-18 வரை ,அறிவார்ந்த வெளியீடுகள் குறித்த செய்முறைப் பயிற்சி” என்ற ஒருவார கால தேசிய பயிலரங்கை நடத்தி வருகின்றது. அறிவியலை துரிதப்படுத்து என்னும் திட்டத்தின் கீழ் இந்திய அரசின் அறிவியல் மற்றும் தொழில்நுட்பத் துறையின் அறிவியல் மற்றும் பொறியியல் ஆராய்ச்சி வாரியத்தின் நிதி உதவியுடன் இந்தப் பயிலரங்கு நடைபெறுகிறது.
பயிலரங்கின் மூன்றாவது நாளான இன்று காரியசாலா இரண்டு அமர்வுகளைக் கொண்டிருந்தது. காலை 10.00-11.00 மணிக்கு நடைபெற்ற ஐந்தாவது அமர்வில், இந்திய அறிவியல் கழகத்தின் புகழ்பெற்ற ஆராய்ச்சியாளர் டாக்டர். டி.என். ராவ், “ஆய்வுக் கட்டுரைகளை எழுதும் கலை” என்ற அறிவுப்பூர்வமான விரிவுரையை வழங்கினார்.
சிஎஸ்ஐஆர்-என்ஐஎஸ்சிபிஆர்-ன் மூத்த முதன்மை விஞ்ஞானி டாக்டர் ஜி மகேஷ் தலைமையில் ஆறாவது அமர்வு நடைபெற்றது. இன்றைய இரண்டு அமர்வுகளிலும் மாணவர்கள் அறிஞர்களிடம் கேள்விகளைக் கேட்டு , விளக்கம் பெற்றனர்.
ஆராய்ச்சி இதழ்கள்  பிரிவு தலைமை விஞ்ஞானி & தலைவர்,திரு ஆர்.எஸ்.ஜெயசோமு, மூத்த விஞ்ஞானி டாக்டர் என்.கே.பிரசன்னா ஆகியோர் 3வது நாளின் இரண்டு அமர்வுகளையும் சீராக நடத்தினர்.
பிரதமர் அலுவலகம்
உலகளாவிய புத்த மத உச்சிமாநாட்டை ஏப்ரல் 20ம் தேதி பிரதமர் தொடங்கி வைத்து உரையாற்றுகிறார்
புதுதில்லியில் உலகளாவிய புத்தமத உச்சிமாநாட்டை ஏப்ரல் 20ம் தேதி பிரதமர் திரு. நரேந்திர மோடி தொடங்கி வைத்து உரையாற்றுகிறார்.
மத்திய கலாச்சாரத் துறை அமைச்சகமும், சர்வதேச புத்த மத கூட்டமைப்புமும் இணைந்து இந்த இரண்டு நாட்கள் உச்சிமாநாட்டிற்கு ஏற்பாடு செய்துள்ளது. “சமகால சவால்களுக்கு பதில்: தத்துவத்திலிருந்து நடைமுறைக்கு” என்பது இந்த மாநாட்டின் கருப்பொருளாகும்.
உலகளாவிய புத்தமதத் தலைமை, புத்தமதம் சார்ந்த வல்லுநர்களை ஒருங்கிணைத்து சர்வதேச நாடுகளுக்கு உகந்த கொள்கைகளை உருவாக்குவதற்கான முயற்சிக்காக இந்த உச்சி மாநாடு நடத்தப்படுகிறது. புத்தமதக் கொள்கைகள் மற்றும் கோட்பாடுகள் உதவியுடன் சமகால சவால்களை எதிர்கொள்வது பற்றி இந்த உச்சி மாநாட்டில் விவாதிக்கப்படவுள்ளது.
உலக நாடுகளைச் சேர்ந்த புத்தமதத் தலைவர்கள், வல்லுநர்கள் உள்ளிட்டோர் கலந்து கொண்டு உலக நாடுகள் தற்போது எதிர்கொள்ளும் பிரச்சனைகளுக்கு புத்தமதம் அளிக்கும் பதில்கள், புத்தமதக் கோட்பாடுகளின் உன்னதம் குறித்து ஆலோசனை மேற்கொள்கின்றனர்.
புத்தமதமும்-அமைதியும், புத்தமதத்தின் அடிப்படையில் நீடித்த சுகாதாரம் மற்றும் சுற்றுச்சூழல் விவகாரம், நாளந்தா புத்தமதப் பாரம்பரியத்தைப் பாதுகாத்தல், புத்த தம்ம யாத்திரை, உயிரோட்டமான பாராம்பரியம் மற்றும் புத்தர் நினைவுச் சின்னங்கள், இந்தியாவுடன் தெற்கு, தென்கிழக்கு மற்றும் கிழக்காசியா நாடுகளுடனான நூற்றாண்டு கால கலாச்சார உறவுகள் ஆகிய கருப்பொருட்களின் அடிப்படையில் இந்த உச்சிமாநாட்டில் விவாதங்கள் இடம் பெறவுள்ளன.
மனித வள மேம்பாட்டு அமைச்சகம்
எட்டு ஆஸ்திரேலிய பல்கலைக்கழகங்களின் குழுமத்துடன் பேச்சுவார்த்தையில் திரு தர்மேந்திர பிரதான் பங்கேற்றார்
ஆஸ்திரேலியா – இந்தியா இடையேயான கூட்டு ஆராய்ச்சி பணிகளை வெற்றிகரமாக நடைபெறச் செய்வது குறித்து மத்திய கல்வி மற்றும் திறன் மேம்பாட்டு துறை அமைச்சர் திரு தர்மேந்திர பிரதான், ஆஸ்திரேலியாவின் எட்டு முன்னணி பல்கலைக்கழகங்களின் கல்வியாளர்களுடன் இன்று பேச்சு நடத்தினார்.
அப்போது பேசிய அவர், இந்தியா-ஆஸ்திரேலியா இடையே மேலும் கூட்டு ஆராய்ச்சி பணிகளை மேற்கொள்ள எட்டு பல்கலைக்கழகங்களுக்கும் அழைப்பு விடுத்தார். அனைத்து துறைகளிலும் ஆராய்ச்சி மற்றும் புதிய கண்டுபிடிப்புகளை மேற்கொள்வதற்கான முயற்சிகளில் இந்தியா ஈடுபட்டு வருவதாகவும் அவர் கூறினார்.
பின்னர், மெல்பர்னில் படித்து வரும் இந்திய மாணவர்களுடன் திரு பிரதான் நேரடியாக உரையாடினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1854137
•••••
(Visitor Counter : 108